میللی ساوونما ناظیری حولوصی آکار تورکیه-نین اگه دنیزینده‌کی ثروت‌لرین مهریبان قونشولوق موناسیبت‌لرینده عدالت‌لی بؤلوشدورولمه‌سینه صمیمیت ایله یاناشدیغینی بیلدیریب.
حولوصی آکار مرمره دنیزینده سیناق مرحله‌سینده اولان دونیانین ایلک سلاح‌لی پیلوت‌سوز اوچوش آپاراتی (سیها) گمیسی و تورکیه-نین ان بؤیوک دؤیوش گمیسی اولان "آنادولو" گمی‌سینده تدقیقات‌لار آپاریب.
حولوصی آکار بورادا وئردیگی آچیقلامادا تورکیه و قوزیی قیبریس تورک جمهوریتی‌نین اگه و دوغو آغ دنیزینده‌کی حقوق و ماراق‌لارینی دیرلندیریب.
یونانیستانین تخریبات کاراکترلی حرکت‌لرینی و سویلملرینی داوام ائتدیردیگینی بیل‌دیرن آکار دئییب:
"تورکیه هئچ کیم اوچون تهلوکه دئییل، اعتبارلی، گوجلو و افکتیو متفیق‌دیر. بونو بئله بیلمک لازیم‌دیر".
تورکیه-نین دیالوق چاغیریش‌لاری‌نین ضعیف‌لیک کیمی باشا دوشولمه‌مه‌سی‌نین لازیم اولدوغونو وورغولایان آکار "صحبت اگه دنیزی‌نین ثروت‌لری‌نین صمیمی مهریبان قونشولوق موناسیبت‌لرینده عدالت‌لی بؤلوشدورولمه‌سیندن گئدیر. بیز اؤزوموزون و قیبریس-‌لی قارداش‌لاریمیزین حقوق و حاق‌لاری‌نین تاپدالانماسینا و هئچ بیر ایشین بیزدن خبرسیز اولماسینا ایجازه وئرمیجییک".
حولوصی آکار اوچونجو شخص‌لری حادثه‌لره اوبیکتیو یاناشماغا، دویغوسال و غرضلی طرف اولماماغا چاغیریب.
میللی ساوونما ناظیری قیبریس مسئله‌سینی "میللی بیر مسئله" اولا‌راق خاراکتریزه ائده‌رک دئییب:
"کئچمیشده اولدوغو کیمی، ضمانت و متفیق‌لیک موقاویله‌سینه اویغون اولا‌راق، قیبریس‌لی قارداش و باجی‌لاریمیزین یانینداییق. صحبت قیبریس-دا ایکی اگمن، برابر و موستقیل دؤولت‌دن گئدیر. آرتیق مسئله بو دؤولتین قورولماسیندا دئییل، بو قورولموش دؤولتین تانینماسیندا‌دیر".
